2002/956/YOS: Neuvoston päätös, tehty 28 päivänä marraskuuta 2002, julkisuuden henkilöiden eurooppalaisen suojeluverkoston perustamisesta



Virallinen lehti nro L 333 , 10/12/2002 s. 0001 - 0002



Neuvoston päätös, tehty 28 päivänä marraskuuta 2002, julkisuuden henkilöiden eurooppalaisen suojeluverkoston perustamisesta (2002/956/YOS) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 30 artiklan 1 kohdan a ja c alakohdan sekä 34 artiklan 2 kohdan c alakohdan, ottaa huomioon Espanjan kuningaskunnan aloitteen(1), ottaa huomioon Euroopan parlamentin lausunnon(2), sekä katsoo seuraavaa: (1) Lukuun ottamatta 6 päivänä joulukuuta 2001 annettua neuvoston suositusta yhteisen asteikon määrittämiseksi Euroopan unionissa vieraileviin julkisuuden henkilöihin kohdistuvan uhan arviointia varten(3), unionilla ei ole yleistä julkisuuden henkilöiden suojelua koskevaa lainsäädäntöä, säännöstöä tai käsikirjoja jostakin jäsenvaltiosta, yhteisöstä tai yhteisön ulkopuolelta kotoisin olevia julkisuuden henkilöitä varten. (2) Tällaisiin henkilöihin kohdistuvien hyökkäysten ja iskujen mahdollisuus on olemassa. (3) Vierailun isäntänä toimiva jäsenvaltio vastaa julkisuuden henkilöiden suojelusta. Isäntänä toimivan valtion toteuttamat suojelutoimenpiteet perustuvat yksinomaan kyseisen jäsenvaltion voimassa olevaan lainsäädäntöön ja asiaan liittyviin kansainvälisiin sopimuksiin. (4) Julkisuuden henkilöiden lisääntynyt matkustelu unionin alueella edellyttää virallisen kanavan perustamista kansallisten viranomaisten välistä yhteydenpitoa ja konsultointia varten, ON PÄÄTTÄNYT SEURAAVAA: 1 artikla 1. Perustetaan julkisuuden henkilöiden eurooppalainen suojeluverkosto, jäljempänä "verkosto". 2. Verkosto muodostuu kansallisista poliisiviranomaisista ja muista julkisuuden henkilöiden suojelusta vastaavista viranomaisista. Kukin jäsenvaltio nimeää yhden yhteyspisteen. Nimettyjä kansallisia yhteyspisteitä koskevat tiedot, myös niihin myöhemmin tehdyt muutokset, on toimitettava neuvoston pääsihteeristölle, joka julkaisee tiedot virallisessa lehdessä. 2 artikla Tässä päätöksessä "julkisuuden henkilöllä" tarkoitetaan henkilöä, joka saa suojelua jäsenvaltion kansallisen lainsäädännön taikka kansainvälisen tai ylikansallisen järjestön tai instituution sääntöjen nojalla. 3 artikla 1. Verkoston toimintaa ohjaa neuvoston kulloinenkin puheenjohtajavaltio. 2. Myös ehdokasvaltiot ja Europol voivat nimetä yhteyspisteen liittyäkseen verkostoon. Puheenjohtajavaltio harkitsee tapauskohtaisesti, onko komission ja neuvoston pääsihteeristön tarkoituksenmukaista osallistua 4 artiklan a, b, c ja d alakohdassa tarkoitettuihin verkoston toimiin. 4 artikla Verkoston tavoitteena on: a) edistää verkostoon osallistuvien viranomaisten välistä tietojenvaihtoa, erityisesti: - julkisuuden henkilöiden suojeluun liittyvistä yleisistä ja teknisistä tiedoista ja kokemuksista, - asianmukaisimmista arviointiperusteista julkisuuden henkilöiden suojelusta vastaavien viranomaisten henkilöstön valinnalle ja koulutukselle; b) edistää verkostoon osallistuvien viranomaisten toteuttamia operatiivisia toimia koskevien yhteisten parhaiden käytäntöjen kehittämistä; c) edistää verkostoon osallistuvien viranomaisten työntekijöiden tilapäistä keskinäistä vaihtoa; d) tehdä mahdolliseksi verkostoon osallistuville viranomaisille vaihtaa tietoja, keskustella ja kehittää yhteisiä näkemyksiä seuraavista kysymyksistä: - menettelyt ja pyynnöt haettaessa isäntänä toimivalta jäsenvaltiolta lupaa tuoda sen alueelle julkisuuden henkilöiden mukana liikkuvaa ja heidän suojelemiseen tarkoitettua henkilöstöä pyynnön esittävästä valtiosta, - hyökkäysten ja iskujen ehkäisyä koskevat yhteiset toimintamenetelmät, mukaan lukien se, miten työntekijöitä ja resursseja voitaisiin käyttää, - virallisessa saattueessa liikkuvalle suojeltavalle julkisuuden henkilölle annettavaa ensisijaisuutta koskevat säännöt, - yhteistyö asianomaisten lainvalvontaviranomaisten ja muiden julkisten viranomaisten kanssa, - tiedotusvälineiden edustajia koskevat suositukset; e) turvallisuuden varmistamista koskevien operatiivisten tietojen vaihdon edistäminen kansallisen lainsäädännön mukaisesti joko yhteyspisteiden välityksellä tai yhteyspisteiden ilmoittamien suojelusta vastaavien viranomaisten välisten suorien yhteyksien kautta tapauksissa, joissa julkisuuden henkilöiden suojelusta on huolehdittava kahdessa tai useammassa jäsenvaltiossa. 5 artikla Verkosto laatii neuvostolle vuosittain toimintakertomuksen. Neuvosto arvioi verkoston toimintaa joka kolmas vuosi. 6 artikla Tätä päätöstä noudatetaan sitä päivää seuraavasta päivästä, jona neuvosto tekee sen. Tehty Brysselissä 28 päivänä marraskuuta 2002. Neuvoston puolesta Puheenjohtaja B. Haarder (1) EYVL C 42, 15.2.2002, s. 14. (2) Lausunto annettu 30. toukokuuta 2002 (ei vielä julkaistu virallisessa lehdessä). (3) EYVL C 356, 14.12.2001, s. 1.